№2019\01

Нийтийн сонсгол Өвөрхангай аймгийн Хурмын ордонд 2019 оны 04 дүгээр сарын 18 өдрийн 14:23 цагт эхлэв.

Нийтийн сонсголын сэдэв: “2018 онд аймгийн орон нутгийн хөгжлийн сангийн хөрөнгөөр хийж гүйцэтгэсэн ажлын хэрэгжилт”-ийн тухай төсвийн хяналтын сонсгол.

Сонсгол даргалагч: ИТХ-ын Тэргүүлэгч, ИТХ-ын даргын зөвлөх Б.Ганбат.

Сонсогчоор аймгийн ИТХ-ын дарга А.Ишдорж, ИТХ-ын Тэргүүлэгч Р.Өлзийжаргал, ИТХ-ын Төлөөлөгч Т.Нарангарав нар оролцов.

Сонсгол даргалагч Б.Ганбат: Тайлбар мэдээлэл өгөхөөр дуудагдан ирсэн албан тушаалтны нэрсийг танилцуулав.

1. Орон нутгийн өмчийн газрын дарга Н.Ганболд
2. Хөрөнгө оруулалт хөгжлийн бодлого төлөвлөлтийн хэлтсийн дарга Г.Баясгалан
3. Санхүү төрийн сангийн хэлтсийн дарга Д.Нэмэхбаяр
4. Мэдээлэл шуурхай удирдлагын төвийн дарга Б.Анхтуяа
5. Хөрөнгө оруулалт хөгжлийн бодлого төлөвлөлтийн хэлтсийн мэргэжилтэн Ж.Бадамгарав
6. Санхүү төрийн сангийн хэлтсийн төсвийн мэргэжилтэн Р.Цэрэндэжид
7. Мал эмнэлгийн газар Ё.Гэрэлт-од
8. Онцгой байдлын газар Б.Ганзориг
9. Мэргэжлийн хяналтын газрын Барилгын техникийн хяналтын улсын байцаагч С.Нямдорж
10. Орон нутгийн өмчийн газрын мэргэжилтэн Т.Эрдэнэсүрэн
11. ЭБЦТС ТӨХК-ийн Өвөрхангай салбарын дарга Р.Дэмбэрэлсайхан
12. Аудитын газрын ахлах аудитор Ц.Отгонням.

Хэвлэл мэдээллийн байгууллагаар зарыг явуулсан, бүртгүүлсэн хүний тоо 57, өнөөдрийн байдлаар сонсголд оролцогчоор 3 хүн, ажиглагчаар 45 хүн бүртгүүлсэн байна.

Сонсголын батлагдсан дэгийг танилцуулав. /Дэгийг хавсаргав/. Сонсголд орон нутгийн хэвлэл мэдээллийн төлөөлөл оролцов.

2018 онд аймгийн орон нутгийн хөгжлийн сангийн хөрөнгөөр хийж гүйцэтгэсэн ажлын хэрэгжилт”-ийн тухай тайлбар мэдээллийг ХОХБТХ-ийн мэргэжилтэн Ж.Бадамгарав танилцуулав. \Мэдээллийг хавсаргав\

Мал эмнэлгийн газрын тасгийн даргын үүрэг гүйцэтгэгч Ё.Гэрэлт-од танилцуулга мэдээлэл хийв. \Мэдээллийг хавсаргав\

Б.Ганбат: Дэгийн дагуу 2018 оны ОНХСангийн хөрөнгөөр хийгдсэн ажилд аудит хийсэн тухай дүгнэлтийг ахлах Аудитор Ц.Отгонням танилцуулна.

Ц.Отгонням Аудитын дүгнэлтийг танилцуулав. \Мэдээллийг хавсаргав\.

Б.Ганбат: /Сонсгол даргалагч/ Оролцогчоор бүртгүүлсэн гурван хүнийг бүртгэлийн дарааллаар дуудъя.

1. ЛЭОС-ын орон нутгийн зохицуулагч Ч.Ганцэцэг

Ч.Ганцэцэг: Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 47.4-т дэх заалтын дагуу төрийн бус байгууллага, иргэдийн төлөөллийг оролцуулаад явж байгаа. Гэхдээ зөвхөн тендер сонгон шалгаруулах үе шатанд оролцуулаад, тендерийн баримт бичиг боловсруулах үе шатанд оролцуулахгүй байгаа нь хууль зөрчиж байна ойлгож байгаа. 2018 оны орон нутгийн хөгжлийн сангийн хөрөнгөөр хийгдсэн ажлууд дээр миний хувьд баримт нотолгоо болж байгаа. Учир нь 2018 онд намайг 1,9-р багийн спорт заалны барилгын тендерийн үнэлгээний хороонд орж ажиллуулсан. Гэхдээ зөвхөн тендер сонгон шалгаруулах үе шатанд оролцуулаад, баримт бичиг боловсруулах үе шатанд оролцуулаагүй ээ. Энийг хууль зөрчиж байна гэж ойлгож байна.

Хоёрдугаарт: Үнэлгээний хороонд ажиллаж байгаа төрийн бус байгууллага, иргэний төлөөллийн гишүүдэд урамшуулал олгоно гэсэн журам байдаг. 2012 оноос хойш үнэлгээний хороонд оролцож байсан. Гэхдээ урамшуулал авч байгаагүй. Энэ урамшууллыг өгч хэвших байх гэж найдаж байгаа. Тендерийн баримт бичиг боловсруулахад оролцуулна гэж найдаж байна.

Б.Ганбат: Бүртгэлийн дагуу Хайрхандулаан сумын ИТХ-ын дарга П.Алтанганыг урьж байна.

П.Алтанган /Хайрхандулаан сумын ИТХ-ын дарга/: Аймаг орон нутагт нийтийн сонсголыг улсын хэмжээнд анх удаа зохион байгуулж байгаа аймгийн ИТХурал, төрийн бус байгууллагын хамт олонд нийт иргэдийн өмнөөс талархал илэрхийлье ээ. Товчхон мэдээллийг авлаа. Өнгөрсөн жилээс эхлээд цахим тендер зарлагдаад, захиалагч нийлүүлэгчдийн хооронд гэрээ байгуулагдаж, бүтээн байгуулалтын ажил хийгддэг. Манай аймгийн хувьд олон бүтээн байгуулалтын ажил хийгдсэн. Тендер аваад захиалагч, нийлүүлэгч нарын хооронд гэрээ хийгддэг. Ер нь гэрээний хугацаа хэтэрсэн ажил байна уу? Хугацаа хэтэрсэн бол ямар арга хэмжээ авсан бэ?

Б.Ганбат: Хийморийн ухаан ТББайгууллагаас Г.Амардэлгэр.

Г.Амардэлгэр /Хийморийн ухаан ТББ/: Орон нутгийн хөгжлийн сангийн хөрөнгөөр хийгдсэн ажлаар анх удаа Өвөрхангай аймагт нийтийн сонсголыг ИТХурал, Төрийн бус байгууллагаас хийж байна. Сонсголын хуулийн дагуу сонсголыг зохион байгуулахаас 14 хоногийн өмнө нийтэд зарласан. Зарласны дагуу иргэний нийгмийн байгууллагын төлөөллөөс холбогдох мэдээллээ авахын тулд ОНӨ-ийн газарт орон нутгийн хөгжлийн сангийн хөрөнгөөр хийгдсэн ажлын дэлгэрэнгүй судалгааг гаргаж өгнө үү гэсэн хүсэлт өгсөн боловч нэмэлт мэдээллээ одоо хүртэл авч чадаагүй. ОНӨ-ийн газраас 4 удаа утсаар, 5 удаа биечлэн хариу өгөхийг шаардсан. Миний болоод төрийн бус байгууллагын “Мэдээлэл авах эрхийн тухай” хуулийг зөрчиж байна гэж үзээд энэ сонсголд оролцогчоор оролцож байна.

Б.Ганбат: 3 оролцогч маань асуулт асуулаа. Хариултыг өгөх үү.

Н.Ганболд /ОНӨ-ийн газрын дарга/: Та бүхэнд энэ өдрийн мэнд хүргэе. Тендерийн бичиг баримтыг боловсруулахад оролцуулдаггүй гэсэн байна. 2016, 2017 онуудад Ч.Ганцэцэг ХАА-ний албатай хамтарч ажиллаж байгаа. Намайг орсоноос хойш урамшууллын асуудлыг ярьж байсан. Төсөвт тусгаагүй байсан тул өмнө урамшууллыг өгч амжаагүй. 2017 оноос хойш тодорхой хэмжээний урамшуулал олгоод ажиллаж байна. Тендерийн баримт бичгийг боловсруулахад манайх бүх хүмүүстээ мэдэгдэж, дуудаж бичиг баримт боловсруулахад оролцуулаад явдаг аа.

Г.Амардэлгэрийн асуултанд хариулъя. Албан бичгээр болон амаар хүсэлтээ тавьсан. Гэхдээ ямар шалтгааны улмаас, яах гэж энэ мэдээллийг авах гэж байгаа тайлбараа өгөөгүй. Аймгийн Засаг даргатай өөрөө уулзсан байна лээ. Шалгарсан тендерт аймгийн ИТХ-ын Төлөөлөгч болон Тэргүүлэгчтэй хамааралтай шалгарсан компаниудын жагсаалтыг авахыг хүссэн гэж Засаг даргад хэлсэн байсан. Засаг дарга мэдээллийг өгөөрэй гэсэн, би мэргэжилтэндээ мэдээллийг өгөөрэй гэж хэлсэн. Гэвч өөрөө дахин холбогдоогүй байна лээ. Урьд нь “Манай бүх мэдээлэл tender.gov.mn сайтад тавигдсан байгаа” гэсэн албан бичгийг өгсөн.

Г.Баясгалан /ХОХБХ-ийн дарга/: Нийтийн сонсголын арга хэмжээнд оролцож байгаа та бүгдийн өдрийн амгаланг айлтгая. Хайрхандулаан сумын ИТХ-ын дарга П.Алтанганы асуултанд хариулъя. Саяын найман арга хэмжээнээс 3 аж ахуйн нэгж гэрээ сунгуулсан. Гэрээ сунгуулахад олон янзын хүчин зүйл нөлөөлж байгаа. Жишээ нь 1,9-р багийн спорт заалны барилгын гадна тохижилтийн ажлыг нэмэлтээр хийх шаардлага гарч, хөрөнгийн эх үүсвэр нь шийдэгдсэн тул хугацааг 1 сараар сунгасан. Ажлаа 20 хоногийн хугацаанд 100% гүйцэтгээд, хүлээлгэн өгсөн. Төрийн үйлчилгээний нэгдсэн төвийн барилга, хуучин 100 хүний гуанз гэж барилга байсан. Олон жил ашиглалтгүй байсан учраас нэмэлт ажлууд нэлээд их хийгдэж оролцогч компаний төсөв хөрөнгө, бусад материал хүрэлцэхгүй байснаас болж 09 сарын 01-нд хүлээлгэж өгөх хугацааг сунгаж 10 дугаар сарын 22-нд хүлээлгэж өгсөн байгаа. Бат-тод компаний гүйцэтгэсэн Камерын өргөтгөлийн ажил байгаа. Камерын төслийн ажлыг хийдэг компани Монгол улсад цөөхөн байдаг юм билээ. Бид 2018 оны 03 сард зөвлөх үйлчилгээний тендерийг зарласан боловч оролцогч оролцохгүй байсаар оройтож, 10 сард тендерт Бат-тод компани шалгарч ажлаа хийсэн байгаа. Бат-тод компаний ажил багахан ажил үлдсэн байгаа. Яагаад 100% гүйцэтгэсэн гэж оруулсан гэхээр кабель татах багахан ажил үлдсэн байсан. Өвөл болсон учраас ажлыг зогсоогоод сая хийсэн байгаа. Үндсэндээ хийсэн учраас 100% гэсэн байгаа.

Б.Ганбат: Оролцогчоос өөр тодруулга асуулт асууя. Хугацаа 2 минут. Ч.Ганцэцэг асуух уу?

Ч.Ганцэцэг: Сая Н.Ганболд дарга 2012 оноос хойш төсөвт мөнгө байхгүйгээс урамшуулал олгоогүй. 2017, 2018 онд олгосон гэж ярьлаа. Би 2017, 2018 онд 10 гаран тендерийн үнэлгээний хороонд орж ажилласан. Нэг ч урамшуулал аваагүй. 2017, 2018 онд урамшуулал олгох ажил хэрэгжсэн гэхэд итгэхгүй байна. Тендерийн баримт бичиг боловсруулах үе шатанд ерөөсөө оролцуулахгүй, дуудахгүй байгаа. Энэ нөхцөл байдал байгаа. Цаашид энэ ажлыг анхаарч оролцуулж хэвшүүлээсэй гэж хүсэж байна.

Б.Ганбат: За Г.Амардэлгэр тодруулга асуулт асуух уу?

Г.Амардэлгэр: ОНӨ-ийн газрын даргын тайлбар дээр нэмж хэлье. Тухайн иргэн болон иргэний нийгмийн байгууллага “Мэдээллийн ил тод байдлын тухай” хуулиар мэдэх шаардлагатай мэдээллээ юунд ашиглах тухайгаа хэлэх шаардлаггүй байдаг. Хоёрт: Та надад энэ мэдээллийг өгөхгүй, өгөх боломжгүй л гэж хэлсэн. ИТХ-ын Төлөөлөгчийн хамаарал бүхий этгээдийн суурь судалгааг авсан байгаа. Өмчийн газраас гаргаж өгсөн бодит материалыг үндэслээд харьцуулалтын судалгааг гаргахад бэлэн болсон байгаа. Тендер.мн сайтыг байнга ашигладаг. Бидний гарын авлага болж байгаа. Гэвч цахим хэрэглээг сайн мэдэхгүй настай хүмүүс, хөгжлийн бэрхшээлтэй иргэдэд зориулсан тийм мэдээллийг орон нутгийн өмчийн газар өгөх ёстой. Тиймээс та бүхэн энэ үүргээ ойлгоод иргэний нийгмийн байгууллагыг мэдээллээр хангахыг хүсэж байна.

Б.Ганбат: Н.Ганболд дарга тодруулгад товчхон хариулт өгье.

Н.Ганболд: Манай төсөвт урамшуулал суудаггүй. 2018 онд үнэлгээний хороонд Ч.Ганцэцэг оролцоогүй байх аа. 2018 оноос урамшууллыг олгоод эхэлж байгаа. Одоо оролцоход боломжоор нь олгож байгаа.

Амардэлгэрийн хувьд Засаг дарга надад утасдаад хэлсэн, би мэдээллээ ирж аваа гэж хэлсэн байгаа.

Б.Ганбат: Өөр асуулт асуух оролцогч байна уу?

А.Ишдорж /Аймгийн ИТХ-ын дарга/: 2018 оны орон нутгийн хөгжлийн сангийн хөрөнгөөр хийгдсэн ажлууд дундаас ашиглагчийн зүгээс чанар, байдалд энэ ажил муу байна гэсэн гомдол санал гаргаж байна уу?

Г.Баясгалан /ХОХБХ-ийн дарга/: Энэ 2018 онд хийгдсэн ажлаас 1,9-р багийн спорт заалыг багийн төвтэй нь хамт барьсан. Цаад талын заалны чимээ конторын барилгад нөлөөлөх үү гэдэг хүсэлтийг анх тавьж байсан. Арвайхээр сумаас дуу чимээ ихтэй, ажил явуулахад хүндрэлтэй байна гэсэн санал гарсан. Энэ бол гүйцэтгэгчтэй холбоогүй, зураг төсвийн дагуу ажил хийгдсэн. Зургийн автор нэмэлт тайлбар хийгээд явбал нэмэлт санхүүжилт хийхээс өөр гарц гаргалгаа байхгүй. Төрийн үйлчилгээний нэгдсэн төвийн халаалт муу гэсэн гомдол санал гарсан, мөн бохирын асуудал гарч байсан. Энэ нь халаалтын хувьд дулаан хангагч байгууллагтай холбоотой болж таарсан. Гүйцэтгэгч компаний буруутай үйл ажиллагаатай холбоогүй байсан. Бусад ажил дээр санал гомдол ирээгүй байна.

Б.Ганбат: Өнөөдрийн сонсголд оролцогчид асуултандаа хариултаа авсан байх. Бид энэ сонсгол дээр гарсан саналыг дараагийн хуралдааны шийдвэртээ тусгана аа. Ажлын алба өнөөдрийн Нийтийн сонсголын тэмдэглэлийг цахим хуудсанд байршуулна аа.

Өнөөдрийн сонсголд оролцож хүрэлцэн ирсэн та бүхэнд баярлалаа.

Сонсгол 15:17-д өндөрлөв.

Сонсголын тэмдэглэл хөтөлсөн: В.Ганцэцэг \ИТХ-ын ахлах ажилтан\

Тэмдэглэлийг хянасан: Б.Ганбат /Сонсгол даргалагч/